送王安之太博歸西京
作者：梅堯臣
朝代：宋

paragraphs: 聞君夢慈親，手把青玉佩。
循環念歸期，月已九弦晦。
既寤心悁悁，面垢不暇頮。
屈指必春還，忽焉朱火代。
夢兆且差池，决去河可能。
昨來理恩典，佐州令近塞。
雁門適有乏，求往苦言礙。
曰惟都督雄，豈付小邦倅。
乃知仕宦難，分寸肯少貸。
遂乞回洛陽，拜省慰憂愛。
除補不應欺，聖時公道在。
幸存舊郭園，重種滿畦菜。
上爲北堂歡，間與良士對。
此實賢者爲，贈行因以載。